**Referat fra styremøte tirsdag 28. august 2018 kl.18 på møterommet Svalsberget i Publikumsbygget.**

**Til stede: Fredrik Steineke, Nina Refseth (MIST), Svein Ove Hojem, Astrid Stensaas, Monica Aase, Harald Snekvik, Gaute Myhre, Per Kåre Grønvold og Tove Malde.**

**Sak 51/18: Æresmedlem av Venneforeningen – Marit Herrem**

Fredrik Steineke takket Marit Herrem for alt hun har betydd for Venneforeningen, og overrakte et innrammet æresbevis med bilde og styrets underskrifter og blomster. I sin takketale sa Marit Herrem at hun har hatt stor glede av arbeidet og fått gode venner både i Venneforeningen og blant de ansatte. Hun takket også styret for det gode samarbeidet.

**Sak 52/18: Nytt fra museet.**

Administrerende direktør i MIST Nina Refseth som er tilforordnet direktør ved Sverresborg Trøndelag Folkemuseum, sa at besøket på Sverresborg denne sommeren har vært meget bra. Museets forskjellige aktiviteter har tiltrukket mange. Som eksempel nevnte hun 17. mai feiringen, som foruten gjester fra besøkende cruisebåter hadde besøk av 700 av byens egen befolkning.

Museets Direktør Torunn Herje er gått av med pensjon. Ny direktør vil bli ansatt i løpet av høsten eller forsommeren neste år.

Museets siste, omfattende satsing har vært stuene til Adolf Øien, som snart er avsluttet. For øvrig må farten på aktivitetene nå settes noe ned, og fokuset rettes mot restaurering og vedlikehold av museets gamle hus.

Museets sommersesong nærmer seg slutten. Åpningstider og aktiviteter går over i vintermodus.

Planlegging av julemarkedet er i gang. Utstyr som brukes på konsertene på museets område har fått bedre lagerplass med LPG gruppens innsats.

Målet er å holde kafe Erichsen åpen gjennom vinteren, og det arbeides med å få til en mer stabil drift.

Museet planlegger et eget renseanlegg for muggfjerning i samarbeid med eksperter på området.

**Sak 53/18 : Venneforeningens halvårsregnskap / MVA refusjon**

Halvårsregnskapet ble gjennomgått. Ifølge Fredrik Steineke er økonomien solid.

Vanligvis gir Venneforeningen pengegaver til museet, som selv kjøper inn. På den måten får museet momsrefusjon på innkjøpet. Venneforeningen har selv kjøpt inn, blant annet T-skjorter, og i ettertid har Monica Aase søkt Forbundet for norske museumsvenner om momsrefusjon på beløpet. Dette har vist seg å være svært komplisert, og ikke latt seg gjennomføre i år.

**Sak 54/18: Støtte fra Venneforeningen til innkjøp av traktor**

Fredrik Steineke snakket varmt for ny traktor til museet og LPG gruppen. Den gamle traktoren er farlig, og bør ikke brukes lenger. LPG gruppen foreslår for styret at Venneforeningen bidrar til innkjøp av en lite brukt traktor, og ber om kr. 150.000.- til formålet. Styret er enig i investeringen og bevilget beløpet.

**Sak 55/18: Høstturen til Bakksætra 12. september**

Fredrik Steineke informerte om at 42 personer er påmeldt til høstturen. Frist for påmelding er 1. september.

**Sak 56/18: Skimuseet – status**

Gaute Myhre har laget en Tidslinje for skimuseet, med viktige hendelser og begivenheter i Skimuseets historie. Han skriver at «Skimuseet er nå bragt opp til å bli den tredje største i Skandinavia, både når det gjelder kvalitet og kvantitet» Det er utarbeidet planer for hvordan samlingen skal kunne flyttes inn i Gråbygget. Det arbeides fremdeles med å finansiere prosjektet.

MIST ønsker at samlingen skal være i Gråbygget, men at planene for Skimuseet reduseres, slik at man starter arbeidet ut i fra den kapitalen prosjektet disponerer i dag, og utvider arbeidet etter hvert.

For å komme videre i arbeidet med å installere skimuseets samling i Gråbygget er det en del forutsetninger og uklarheter som Nina Refseth fra MIST redegjorde for, og som hun vil komme tilbake til, både til styret og i samarbeid med Gaute Myhre.

**Sak 57/18: Program ved Sverresborg og Venneforeningens rolle**

Per Kåre Grønvold er engasjert i prosjektet Samisk Rom (arbeidet for «rom for å være same i Trondheim»). Siden feiringen av samenes 100 – års jubileum foregikk på Sverresborg har han oppdaget museets Venneforening, og er nå med i styret. Han er blant annet opptatt av at planleggingen av samenes nasjonaldag 6. februar starter tidlig, og ønsker å få til et planleggingsmøte allerede i oktober.

Fredrik Steineke sa at Venneforeningen gjerne åpner for en frivillig gruppe som arbeider for samenes interesser innen museets felt. Per Kåre Grønvold kan ta kontakt med Ingeborg Collin Høgseth, leder for publikumsavdelingen, for å planlegge et møte.

**Sak 58/18: Styreweb – status**

Fredrik Steineke og Monica Aase jobber videre med programmet.

**Sak 59/18: Omvisning på museet for styrets medlemmer.**

To omvisninger planlegges, en i Friluftsavdelingen, hvor vi også besøker Gråbygget.

Besøk i Byavdelingen etter 19. november, når arbeidet med Adolf Øiens stuer er fullført.

Fredrik Steineke avtaler med Ingeborg Collin Høgseth om en omvisning for styret og interesserte museumsvenner.

**Sak 60/18: Eventuelt**

Referatet sendes til Fredrik Steineke som sender det til styret for kommentarer. Referatet godkjennes på neste styremøte og legges ut på hjemmesiden til Venneforeningen.

Referent Tove Malde

31. august 2018